b'\n_START_ARTICLE_\nFrihedsbudskabet\n_START_PARAGRAPH_\nFrihedsbudskabet er den meddelelse, der blev givet i BBC\'s danske udsendelse fredag 4. maj 1945 kl. 20:36 om, at Danmarks bes\xc3\xa6ttelse var afsluttet med de tyske troppers overgivelse til feltmarskal Bernard Montgomery.\n_START_SECTION_\nModtagelsen\n_START_PARAGRAPH_\nOveralt i landet havde befolkningen v\xc3\xa6nnet sig til at lytte til BBC-udsendelserne, og derfor blev budskabet hurtigt spredt. I udsendelsen blev det nogle minutter senere pr\xc3\xa6ciseret, at overgivelsen f\xc3\xb8rst var g\xc3\xa6ldende fra 5. maj om morgenen kl. 8, "engelsk sommertid", men det blev tydeligvis ikke taget alvorligt. Folk str\xc3\xb8mmede med det samme ud p\xc3\xa5 gaderne, jublede, viftede med Dannebrog og br\xc3\xa6ndte b\xc3\xa5l. De forhadte m\xc3\xb8rkl\xc3\xa6gningsgardiner blev revet ned fra vinduerne og br\xc3\xa6ndt af, og der kom t\xc3\xa6ndte lys i vinduerne. Traditionen er fastholdt til minde om gl\xc3\xa6den ved befrielsen og dens ofre._NEWLINE_Hjemme i Danmark blev programmet optaget p\xc3\xa5 lakplade af den dygtige pladeamat\xc3\xb8r Aage Schnedevig i Hellerup. Det blev senere udgivet p\xc3\xa5 grammofonplade._NEWLINE_DR sender hvert \xc3\xa5r den 4. maj frihedsbudskabet i en timelang mindeudsendelse p\xc3\xa5 DAB P5, der begynder efter Radioavisen 20:03. Fra og med 2012 er denne udsendelse blevet samsendt p\xc3\xa5 DR LB, og det historiske budskab kan derfor igen h\xc3\xb8res over store dele af Europa, men nu fra DRs langb\xc3\xb8lgesender 243 kHz p\xc3\xa5 Kalundborg Radiofonistation.'